CELEX: 32018D0752
Language: mt
Date: 2018-05-14 00:00:00
Title: Deċiżjoni tal-Kunsill (UE) 2018/752 tal-14 ta' Mejju 2018 dwar il-pożizzjoni li trid tittieħed f'isem l-Unjoni Ewropea fid-99 sessjoni tal-Kumitat tas-Sikurezza Marittima tal-Organizzazzjoni Marittima Internazzjonali, dwar l-adozzjoni ta' emendi għar-Regolamenti SOLAS II-1/1 u II-1/8-1, fir-rigward tal-approvazzjoni ta' linji gwida assoċjati dwar l-informazzjoni operattiva għall-kaptani f'każ ta' għargħar għall-vapuri tal-passiġġieri li nbnew qabel l-1 ta' Jannar 2014 u dwar l-adozzjoni tal-emendi tal-Kodiċi Internazzjonali għall-Applikazzjoni ta' Proċeduri tal-Ittestjar tan-Nirien, 2010

23.5.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 126/6
            
         DEĊIŻJONI TAL-KUNSILL (UE) 2018/752
   tal-14 ta' Mejju 2018
   dwar il-pożizzjoni li trid tittieħed f'isem l-Unjoni Ewropea fid-99 sessjoni tal-Kumitat tas-Sikurezza Marittima tal-Organizzazzjoni Marittima Internazzjonali, dwar l-adozzjoni ta' emendi għar-Regolamenti SOLAS II-1/1 u II-1/8-1, fir-rigward tal-approvazzjoni ta' linji gwida assoċjati dwar l-informazzjoni operattiva għall-kaptani f'każ ta' għargħar għall-vapuri tal-passiġġieri li nbnew qabel l-1 ta' Jannar 2014 u dwar l-adozzjoni tal-emendi tal-Kodiċi Internazzjonali għall-Applikazzjoni ta' Proċeduri tal-Ittestjar tan-Nirien, 2010
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-azzjoni mill-Unjoni fis-settur tat-trasport marittimu jenħtieġ li jkollha l-għan li ttejjeb is-sikurezza marittima.
            
         
               (2)
            
            
               Il-Kumitat tas-Sikurezza Marittima (MSC) tal-Organizzazzjoni Marittima Internazzjonali (OMI), waqt id-99 sessjoni tiegħu li se ssir bejn is-16 u l-25 ta' Mejju 2018 (“MSC 99”), huwa mistenni jadotta emendi għar-Regolamenti II-1/1 u II-1/8-1 tal-Konvenzjoni Internazzjonali għas-Salvagwardja tal-Ħajja Umana fuq il-Baħar (“SOLAS”) dwar l-appoġġ informatiku għall-kaptan dwar il-kondizzjonijiet tal-istabbiltà f'każ ta' għargħar għall-vapuri tal-passiġġieri eżistenti (“emendi għar-Regolamenti SOLAS II-1/1 u II-1/8-1”), japprova l-linji gwida assoċjati dwar l-informazzjoni operattiva għall-kaptani f'każ ta' għargħar għall-vapuri tal-passiġġieri li nbnew qabel l-1 ta' Jannar 2014 (“linji gwida assoċjati”) u jadotta emendi għall-Kodiċi Internazzjonali għall-Applikazzjoni ta' Proċeduri tal-Ittestjar tan-Nirien, 2010 (“Kodiċi FTP”).
            
         
               (3)
            
            
               Huwa xieraq li tiġi stabbilita l-pożizzjoni li trid tittieħed f'isem l-Unjoni waqt l-MSC 99, peress li l-emendi għar-Regolamenti SOLAS II-1/1 u II-1/8-1, l-approvazzjoni tal-linji gwida assoċjati u l-adozzjoni tal-emendi għall-Kodiċi FTP ser ikunu jistgħu jinfluwenzaw b'mod deċiżiv il-kontenut tal-leġislazzjoni tal-Unjoni, jiġifieri d-Direttiva 2009/45/KE tal-Parlament Ewropew u tal-Kunsill (1).
            
         
               (4)
            
            
               L-emendi għar-Regolamenti SOLAS II-1/1 u II-1/8-1 u tal-linji gwida assoċjati jenħtieġ li joħolqu linji gwida operattivi għall-vapuri tal-passiġġieri eżistenti, permezz tal-forniment ta' informazzjoni aġġornata regolarment dwar l-istabbiltà f'kondizzjonijiet ta' ħsara residwali tal-vapur wara inċident ta' għargħar.
            
         
               (5)
            
            
               L-emendi għa;l-Kodiċi FTP li jikkonċernaw ir-rekwiżiti tal-ittestjar għall-kisi tal-art espost jenħtieġ li jipprevedu li dawn id-dispożizzjonijiet ikunu applikabbli wkoll għall-vapuri tal-passiġġieri li jġorru inqas minn 36 passiġġier.
            
         
               (6)
            
            
               Sa fejn l-emendi għar-Regolamenti SOLAS II-1/1 u II-1/8-1, l-approvazzjoni tal-linji gwida assoċjati u l-emendi għall-Kodiċi FTP jistgħu jaffettwaw id-dispożizzjonijiet tad-Direttiva 2009/45/KE rigward il-vapuri tal-passiġġieri u vapuri tal-passiġġieri b'veloċità għolja li jaħdmu fuq vjaġġi domestiċi, dawk l-emendi jaqgħu taħt il-kompetenza esklużiva tal-Unjoni.
            
         
               (7)
            
            
               L-Unjoni mhijiex Membru tal-OMI, u lanqas ma hija parti kontraenti għall-konvenzjonijiet u l-kodiċijiet rilevanti. Għalhekk jenħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni u biex jesprimu l-approvazzjoni tagħhom li jintrabtu b'dawk l-emendi, sa fejn dawk l-emendi jaqgħu taħt il-kompetenza esklużiva tal-Unjoni,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li trid tittieħed f'isem l-Unjoni fid-99 sessjoni tal-Kumitat tas-Sigurtà Marittima tal-OMI għandha tkun li taqbel:
   
               (a)
            
            
               mal-adozzjoni tal-emendi għar-Regolamenti SOLAS II-1/1 u II-1/8-1, kif stipulati fl-Anness 1 għad-dokument tal-OMI MSC 99/3, u l-approvazzjoni tal-linji gwida assoċjati, kif stipulati fl-Anness 1 għad-dokument tas-Sotto-Kumitat dwar id-Disinn u l-Bini ta' Vapuri (SDC) tal-OMI SDC 5/15;
            
         
               (b)
            
            
               mal-adozzjoni tal-emendi għat-Tabella 1 tal-Anness 3 għall-kodiċi FTP, kif stipulati fl-Anness 2 għad-dokument tal-OMI MSC 99/3.
            
         Artikolu 2
   1.   Il-pożizzjoni li trid tittieħed f'isem l-Unjoni kif stipulat fl-Artikolu 1 għandha tiġi espressa mill-Istati Membri, li huma kollha membri tal-OMI, billi jaġixxu b'mod konġunt fl-interessi tal-Unjoni.
   2.   Bidliet minuri għall-pożizzjoni msemmija fl-Artikolu 1 għandhom jiġu miftiehma mingħajr il-ħtieġa ta' deċiżjoni ulterjuri mill-Kunsill.
   Artikolu 3
   L-Istati Membri huma b'dan awtorizzati li jagħtu l-approvazzjoni tagħhom li jintrabtu, fl-interessi tal-Unjoni, bl-emendi msemmija fl-Artikolu 1, sa fejn dawk l-emendi jaqgħu taħt il-kompetenza esklużiva tal-Unjoni.
   Artikolu 4
   Din id-Deċiżjoni hija indirizzata lill-Istati Membri.
   
      Magħmul fi Brussell, l-14 ta' Mejju 2018.
      
         
            Għall-Kunsill
         
         
            Il-President
         
         E. ZAHARIEVA
      
   
   
      (1)  Id-Direttiva 2009/45/KE tal-Parlament Ewropew u tal-Kunsill tas-6 ta' Mejju 2009 dwar regoli u standards ta' sigurtà għal vapuri tal-passiġġieri (ĠU L 163, 25.6.2009, p. 1).